DA Den Europæiske Unions Tidende C 70/1

RÅDETS RESOLUTION

af 26. februar 2010

vedrørende en model til en aftale om oprettelse af et fælles efterforskningshold

2010/C 70/01

RÅDET FOR DEN EUROPÆISKE UNION,

SOM HENVISER TIL artikel 13 i konventionen af 29. maj 2000 om gensidig retshjælp i straffesager mellem Den Europæiske Unions medlemsstater (1) (i det følgende benævnt »konventionen«) og til Rådets rammeafgørelse af 13. juni 2002 om fælles efterforskningshold (2) i det følgende benævnt »rammeafgørelsen«),

SOM HENVISER TIL Rådets henstilling vedrørende en model til en aftale om oprettelse af et fælles efterforskningshold (3), der blev godkendt i 2003 til støtte for eksperterne i forbindelse med den indledende gennemførelse af fælles efterforskningshold,

SOM ER OPMÆRKSOM PÅ, at det på daværende tidspunkt ikke var muligt at basere aftalemodellen på bedste praksis fra faktiske erfaringer på grund af det begrænsede antal fælles efterforskningshold, der dengang var oprettet, selv om den dannede udgangspunkt for senere aftaler om fælles efterforskningshold,

SOM ER KLAR OVER, at der er blevet oprettet et betydeligt antal fælles efterforskningshold siden 2003, og at der nu er meget større vilje til at oprette dem, end der var for nogle få år siden,

SOM ER OPMÆRKSOM PÅ, at en sådan aftalemodel bør være omfattende, men samtidig fleksibel, så det sikres, at de kompetente myndigheder kan tilpasse den til de særlige omstændigheder i hvert enkelt tilfælde,

SOM ER OVERBEVIST OM, at aktørerne har brug for en ajourført model baseret på bedste praksis i forbindelse med oprettelse af fælles efterforskningshold,

SOM ER OPMÆRKSOM PÅ konklusionerne fra det netværk af eksperter vedrørende fælles efterforskningshold, der blev oprettet i 2005 (4), navnlig konklusionerne fra dets tredje, fjerde og femte møde i november 2007 (5), december 2008 (6) og december 2009 (7), samt Eurojusts og Europols bedste praksis og erfaring,

SOM ER OPMÆRKSOM PÅ, at det, eftersom praksis med hensyn til oprettelse og indsættelse af fælles efterforskningshold har udviklet sig og under behørig hensyntagen til de problemer og vanskeligheder, der har været indtil nu, er blevet anset for nødvendigt at erstatte aftalemodellen i henhold til Rådets henstilling fra 2003 med en ajourført model,

SOM TAGER I BETRAGTNING, at dette behov også erkendes i Stockholmprogrammet, punkt 4.3.1, hvoraf det fremgår, at aftalemodellen for oprettelse af fælles efterforskningshold bør ajourføres,

SOM TAGER I BETRAGTNING, at et fælles efterforskningshold primært har som mål at fremskaffe oplysninger og bevismateriale om den kriminalitet, som holdet er blevet oprettet for at efterforske,

TILSKYNDER medlemsstaternes kompetente myndigheder, der sammen med de kompetente myndigheder i andre medlemsstater ønsker at oprette et fælles efterforskningshold i overensstemmelse med bestemmelserne i rammeafgørelsen og konventionen til, i det omfang det er relevant, at anvende den aftalemodel, der findes i bilaget til denne resolution, med henblik på at aftale de nærmere retningslinjer for oprettelsen af det fælles efterforskningshold.

Udfærdiget i Bruxelles, den 26. februar 2010. På Rådets vegne F. CAAMAÑO Formand

(1) EFT C 197 af 12.7.2000, s. 3.

(2) EFT L 162 af 20.6.2002, s. 1.

(3) EFT C 121 af 23.5.2003, s. 1.

(4) Dok. 11037/05 Crimorg 67 Enfopol 88.

(5) Dok. 5526/08 Crimorg 14 Enfopol 13 Eurojust 7 Copen 10.

(6) Dok. 17512/08 Crimorg 217 Enfopol 265 Eurojust 118 Copen 262.

(7) Dok. 17161/09 Crimorg 180 Eurojust 73 Enfopol 310 EJN 39 Copen 243 Enfocustom 137.